Бэзэрым къыщыхъуа мафIэсым зыри хэкIуэдакъым
Дыгъуасэ пщэдджыжьыр сыхьэти 6-м и деж мафIэс къыщыхъеящ Налшык дэт «Центральнэ» бэзэрым тет павильонхэм ящыщ зым. Абы псори зэхэту къызэщIиубыдащ метр зэбгъузэнатIэ мини 2-м нэблагъэр.
Гузэвэгъуэр къыщыхъуа япэ сыхьэтым къыщыщIэдзауэ мафIэр гъэункIыфIынымкIэ лэжьыгъэхэр зригъэуIуащ КъызэрымыкIуэ щытыкIэхэр къэмыгъэхъунымрэ мафIэсым зыщыхъумэнымкIэ Правительствэм и комиссэм. А комиссэм и унафэщI Бэлэтокъуэ Владимир зэрыжиIамкIэ, мафIэр гъэункIыфIыным техникэ зэмылIэужьыгъуэу 13, цIыху 70 хэтащ.
МафIэсым зыри хэкIуэдакъым, зыми фэбжь хихакъым. Бэзэрым и лэжьыгъэр махуищым къриубыдэу зэтрагъэувэжыну я мурадщ.
IэщIагъэлIхэм къызэралъытэмкIэ, мафIэсыр къызыхэкIар электричествэ зрикIуэ кIапсэр къызэрылындарщ.
КъБР-м и Iэтащхьэмрэ Правительствэмрэ я пресс-IуэхущIапIэ.
